section_heading: Podrijetlo imena
paragraph_text: Najvažniji dio duše je za Egipćane bio ib (ab), srce, a ono je ključ zagrobnog života. U Knjizi mrtvih se opisuje kako će se na Sudu bogova, u Duatu, srce mjeriti kako bi se dokazala nevinost čovjeka. Mjerenje provodi Anubis, uz pomoć Thotha koji zapisuje rezultat. Ako srce teži jednako kao i pero božice Ma'at ili Majet, koja personificira sklad i istinu, duša može prijeći do Ozirisa i dobiti novi, vječni život. U slučaju da duša padne na ispitu, proždrijet će ju Ammut, Neman, zvijer iz podzemlja.